CELEX: 52011PC0580
Language: sl
Date: 2011-09-22
Title: Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/004 EL/ALDI Hellas, Grčija)

|
			
		
		
		52011PC0580
		
			Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/004 EL/ALDI Hellas, Grčija) /* COM/2011/0580 konč. */
			
				
		
		
			
			   	OBRAZLOŽITVENI MEMORANDUM
Točka 28 Medinstitucionalnega
sporazuma z dne 17. maja 2006 med Evropskim parlamentom, Svetom in
Komisijo o proračunski disciplini in dobrem finančnem poslovodenju[1] omogoča uporabo sredstev
Evropskega sklada za prilagoditev globalizaciji (ESPG) na podlagi mehanizma
prilagodljivosti do letne zgornje meje 500 milijonov EUR poleg
ustreznih razdelkov finančnega okvira.
Pravila, ki se uporabljajo za prispevke iz
ESPG, so določena v Uredbi (ES) št. 1927/2006 Evropskega
parlamenta in Sveta z dne 20. decembra 2006 o ustanovitvi Evropskega
sklada za prilagoditev globalizaciji[2].
Grčija je 10. maja 2011 vložila vlogo
EGF/2011/004 EL/ALDI Hellas za finančni prispevek iz ESPG po
odpuščanjih presežnih delavcev v ALDI Hellas Supermarket Holding EPE &
Assoc. E.E. in pri enem dobavitelju, tj. Thessaloniki Logistics S.A., v
Grčiji. 
Komisija je vlogo temeljito proučila in v
skladu s členom 10 Uredbe (ES) št. 1927/2006 sklenila, da
so izpolnjeni pogoji za finančni prispevek na podlagi navedene uredbe.
POVZETEK VLOGE IN ANALIZA
 Ključni podatki: ||   
 Referenčna št. ESPG || EGF/2011/004 
 Država članica || Grčija 
 Člen 2 || (a) 
 Glavno podjetje || ALDI Hellas Supermarket Holding EPE & Assoc. E.E. 
 Dobavitelji in proizvajalci v poproizvodni fazi || 1 
 Referenčno obdobje || 4. 11. 2010–4. 3. 2011 
 Datum začetka izvajanja prilagojenih storitev || 1. 7. 2011 
 Začetek uporabe || 10. 5. 2011 
 Odpuščeni presežni delavci v referenčnem obdobju || 554 
 Odpuščeni presežni delavci pred referenčnim obdobjem in po njem || 88 
 Upravičeni odpuščeni presežni delavci skupaj || 642 
 Odpuščeni presežni delavci, za katere je predvidena pomoč || 642 
 Izdatki za prilagojene storitve (v EUR) || 4 266 000 
 Izdatki za izvajanje ESPG[3] (v EUR) || 224 000 
 Izdatki za izvajanje ESPG (v %) || 4,99 
 Celotni proračun (v EUR) || 4 490 000 
 Prispevek ESPG (65 %) (v EUR) || 2 918 500 
1.                      
Vloga je bila pri Komisiji vložena
10. maja 2011, do 22. junija 2011 pa je bila dopolnjena z
dodatnimi informacijami.
2.                      
Vloga izpolnjuje pogoje za uporabo sredstev ESPG iz
člena 2(a) Uredbe (ES) št. 1927/2006 in je bila
vložena v roku 10 tednov, kot je določeno v členu 5
navedene uredbe.
Povezava med odpuščenimi presežnimi
delavci in velikimi strukturnimi spremembami v svetovnih trgovinskih tokovih
zaradi globalizacije ali svetovne finančne in gospodarske krize
3.                      
Da bi Grčija dokazala povezavo med
odpuščanjem presežnih delavcev ter svetovno finančno in gospodarsko
krizo, trdi, da je imela gospodarska in finančna kriza uničevalne
posledice na grško gospodarstvo in da je morala grška vlada zaradi krize
sprejeti ukrepe, kot so povečanje prihodkov od davkov, racionalizacija
javnih odhodkov in znižanje plač javnih uslužbencev. Z namenom
povečanja konkurenčnosti grškega gospodarstva se je znižal tudi
povprečni prihodek v zasebnem sektorju. Neposredna posledica nižjih
prihodkov je bil upad porabe. Podatki o zasebnih izdatkih za končno porabo
v letu 2009 za Grčijo so beležili isti negativni trend kot povprečje
27 držav članic EU (EU-27). V letu 2010 je zasebna poraba na ravni EU-27
ponovno oživela, medtem ko je v Grčiji upadla celo bolj kot leto prej.
 Zasebni izdatki za končno porabo (sprememba v % v primerjavi z istim četrtletjem predhodnega leta)[4] 
   || 2009 || 2010 
   || 1. četrtletje || 2. četrtletje || 3. četrtletje || 4. četrtletje || 1. četrtletje || 2. četrtletje || 3. četrtletje || 4. četrtletje 
 EU-27 || -2,3 || -2,2 || -1,8 || -0,5 || 0,4 || 0,7 || 1,2 || 1,0 
 Grčija || -1,6 || -2,6 || -2,4 || -2,2 || 1,0 || -5,0 || -5,6 || -8,6 
4.                      
Upad zasebne porabe je resno prizadel sektor
prodaje na drobno in zlasti supermarkete. Grčija navaja podatke Nielsen,
po katerih naj bi se celotni prihodki od prodaje z 8,5 milijarde EUR leta
2009 zmanjšali na 7,9 milijarde EUR leta 2010, kar je povzročilo
stečaje (npr. Atlantic, peta največja veriga supermarketov v
Grčiji po tržnem deležu) in prevzeme (največja veriga supermarketov
Carrefour-Marinopoulos je prevzela DIA Hellas, drugi največji supermarket
AB Vassilopoulos pa je prevzel PLUS Hellas).
5.                      
Ko so se največje trgovske verige zavedle
posledic krize na prihodke svojih kupcev, so spremenile strategije prodaje in
znatno povečale količino izdelkov lastnih blagovnih znamk v prodaji;
ta sprememba strategije prodaje je bila tudi podlaga za zgoraj omenjene
prevzeme. Leta 2010 je prodaja izdelkov lastnih blagovnih znamk predstavljala
15 % celotne prodaje v supermarketih. Vodilni verigi supermarketov
Carrefour-Marinopoulos in AB Vassilopoulos sta ponujali 2 200 izdelkov
lastne blagovne znamke (Carrefour-Marinopoulos) in 20 % izdelkov lastne
blagovne znamke v celotni ponudbi izdelkov (AB Vassilopoulos). Druge verige
supermarketov, med njimi tudi ALDI, se niso mogle preusmeriti od prodajne
strategije različnih blagovnih znamk na prodajno strategijo izdelkov
lastne blagovne znamke, kar se odraža na njihovih prihodkih od prodaje.
6.                      
Zmanjšanje prihodkov zaradi krize pa je vplivalo
tudi na zmanjšanje obsega trgovine na drobno, ki ga je Grčija
občutila močneje kot povprečje EU-27.
 Obseg trgovine na drobno (sprememba v % v primerjavi z istim mesecem predhodnega leta)[5] 
 2009 
   || Jan. || Feb. || Mar. || Apr. || Maj || Jun. || Jul. || Avg. || Sep. || Okt. || Nov. || Dec. 
 EU-27 || -1,2 || -3,7 || -2,4 || -1,2 || -3,2 || -1,5 || -1,3 || -1,6 || -2,7 || -0,9 || -1,6 || -0,2 
 Grčija || -10,2 || -13,3 || -18,7 || -14,9 || -14,4 || -14,2 || -10,2 || -4,5 || -8,9 || -15,4 || -11,0 || -0,2 
 2010 
   || Jan. || Feb. || Mar. || Apr. || Maj || Jun. || Jul. || Avg. || Sep. || Okt. || Nov. || Dec. 
 EU-27 || -1,4 || 0,0 || 1,6 || -0,9 || -1,0 || 1,4 || 1,3 || 1,3 || 1,4 || 1,1 || 1,3 || 0.3 
 Grčija || 6,0 || 1,9 || 9,8 || -5,8 || -7,0 || -4,5 || -9,3 || -11,8 || -10,5 || -8,1 || -11,7 || -19,4 
7.                      
ALDI je odločitev za naložbe v Grčiji
sprejel v obdobju, ko je sektor prodaje na drobno beležil visoke stopnje rasti
(13 % v obdobju 1992–2009) in ko naj bi grški BDP na prebivalca (ki je
leta 1999 znašal 83 % BDP EU) zrasel na 93 % povprečnega BDB v
EU v letu 2006. Gospodarska in finančna kriza je ta scenarij in z njim
povezana pričakovanja postavila na glavo. ALDI Hellas je imel med letoma
2005 in 2010 skupno izgubo v višini 181 595 000 EUR. 58 %
celotne izgube je nastalo v letih 2008 in 2009.
Prikaz števila odpuščenih presežnih
delavcev in skladnost z merili iz člena 2(a)
8.                      
Grčija je to vlogo vložila na podlagi merila
za pomoč iz
člena 2(a) Uredbe (ES) št. 1927/2006, ki zahteva
najmanj 500 odpuščenih presežnih delavcev v štirimesečnem obdobju v
podjetju države članice, vključno z odpuščenimi delavci pri
njegovih dobaviteljih ali proizvajalcih v poproizvodni fazi.
9.                      
V vlogi je navedenih 554 odpustov presežnih
delavcev v ALDI Hellas Supermarket Holding EPE & Assoc. E.E. in pri enem
dobavitelju, t.j. Thessaloniki Logistics S.A., v štirimesečnem
referenčnem obdobju od 4. novembra 2010 do
4. marca 2011 in nadaljnjih 88 odpustov v ALDI-ju zunaj
referenčnega obdobja, vendar povezanih z istim postopkom množičnega
odpuščanja in dogodkom, ki je sprožil odpuščanja v referenčnem
obdobju. 67 od teh odpustov se je izračunalo v skladu s prvo alineo
drugega odstavka člena 2 Uredbe (ES) št. 1927/2006,
preostalih 575 pa v skladu z drugo alineo istega odstavka.
Razlaga nepredvidene narave teh
odpuščanj presežnih delavcev
10.                  
Grški organi trdijo, da je v času prihoda
ALDI-ja v Grčijo (2005–2006) podjetje v desetletni strategiji predvidelo
odprtje med 300 in 400 trgovin in treh logističnih centrov (v Atenah,
Solunu in Patrasu) do konca desetletnega obdobja ter naložbo v višini 1,2 do
1,8 milijarde EUR. En logistični center z zmogljivostjo za dobavo 150
trgovinam je bil zgrajen v Solunu, načrti za gradnjo drugega (v Patrasu)
pa so napredovali (ALDI Hellas je kupil zemljišče za 3 milijone EUR).
Poleg tega je ALDI Hellas v obdobju 2008–2010 še naprej odpiral nove trgovine,
čeprav ne toliko, kot je bilo načrtovano.
11.                  
Ko je podjetje 16. julija 2010
sporočilo, da ni zmožno doseči ekonomije obsega (zaradi tržnih
pogojev, ki jih je ustvarila kriza) ter da zato namerava ustaviti vse
dejavnosti, povezane z izvajanjem desetletnega strateškega načrta, in
zapreti vse svoje trgovine, niti delavci niti grški organi niso bili
pripravljeni na tako novico.
Opredelitev podjetij, ki odpuščajo,
in delavcev, za katere je predvidena pomoč
12.                  
Vloga se nanaša na 642 odpuščanj v naslednjih
podjetjih:
 Podjetja in število odpuščanj 
 ALDI Hellas Supermarket Holding EPE & Assoc. E.E. || 569 
 Thessaloniki Logistics || 73 
 Skupaj podjetja: 2 || Skupno odpuščeni delavci: 642 
13.                  
554 od skupno 642 presežnih delavcev je bilo
odpuščenih v referenčnem obdobju, 88 pa pred referenčnim
obdobjem, vendar so upravičeni do pomoči v skladu s
členom 3a(b) Uredbe (ES) št. 1927/2006. Pomoč iz
ESPG je predvidena za vseh 642 odpuščenih presežnih delavcev.
14.                  
Delavci, za katere je predvidena pomoč:
 Kategorija || Število || Odstotek 
 Moški || 155 || 24,1 
 Ženske || 487 || 75,9 
 Državljani EU || 632 || 98,4 
 Državljani držav, ki niso članice EU || 10 || 1,6 
 Stari od 15 do 24 let || 43 || 6,7 
 Stari od 25 do 54 let || 597 || 93,0 
 Stari od 55 do 64 let || 2 || 0,3 
 Starejši od 64 let || 0 || 0,0 
15.                  
Kar zadeva stopnjo izobrazbe, je 80 % delavcev
končalo srednjo šolo. Preostalih 20 % je končalo terciarno ali
postsekundarno neterciarno izobraževanje.Razčlenitev po poklicnih
kategorijah:
 Kategorija || Število || Odstotek 
 Blagajniki, čistilci in delavci za različna dela || 447 || 69,6 
 Srednji menedžerji in računovodje || 160 || 24,9 
 Direktorji in vodje oddelkov || 35 || 5,5 
16.                  
Grčija je v skladu s
členom 7 Uredbe (ES) št. 1927/2006 potrdila, da
je uporabila politiko enakosti spolov in nediskriminacije ter da jo bo še
naprej uporabljala v različnih fazah izvajanja, zlasti pri dostopu do
ESPG.
Opis zadevnega območja ter njegovih
organov in zainteresiranih strani
17.                  
Odpuščanja so najbolj prizadela pokrajini
Osrednja Makedonija in Atika, kjer je bilo največ trgovin ALDI. Manjše število
odpuščanj v ALDI-ju je bilo tudi v drugih grških pokrajinah, kot so
Vzhodna Makedonija in Trakija, Zahodna Makedonija, Epir, Zahodna Grčija,
Celinska Grčija in Peloponez.
Pričakovani vpliv odpuščanja
presežnih delavcev na stopnjo zaposlenosti na lokalni, regionalni ali državni
ravni
18.                  
Recesija je resno vplivala na stopnje zaposlenosti
v Grčiji. Po podatkih grškega statističnega urada (EL-STAT) se je
brezposelnost decembra 2010 v primerjavi z istim mesecem predhodnega leta
povečala za 45,2 % in dosegla 14,8 %. Poleg tega je sedaj
število neaktivnih oseb (4 353 149) višje od števila ekonomsko
aktivnih oseb (4 233 764). 
19.                  
Gospodarska kriza in njene posledice so najhuje
prizadele Severno Grčijo, kjer je bilo največ odpuščanj ALDI
Hellas. Decembra 2010 je bila stopnja brezposelnosti v Zahodni Makedoniji
17,7 %, medtem ko je bila v Osrednji Makedoniji, kjer je bil sedež
ALDI-ja, 16,5 %. V Solunu (Osrednja Makedonija), drugem največjem
ekonomskem, industrijskem in trgovskem ter političnem središču
Grčije, je glede na ekonomsko raziskavo solunske trgovinske zbornice EVETH
barometer za leto 2010 81,4 % sodelujočih podjetij navedlo, da so
rahlo ali pa sploh niso optimistična glede svoje prihodnosti. Podobno
pesimistična so bila podjetja tudi glede ustvarjanja in ohranjanja
delovnih mest: 67,3 % podjetij je nameravalo svoje zaposlene obdržati,
28 % pa jih je načrtovalo odpuščanja, medtem ko sta bila v
raziskavi za leto 2009 deleža 78 % oziroma 11,7 %. Te okoliščine
so še poslabšale negativen učinek odpuščanj v podjetju ALDI Hellas na
lokalni, regionalni in nacionalni ravni.
Usklajeni sveženj prilagojenih storitev,
ki jih je treba financirati, in razčlenitev predvidenih stroškov,
vključno z dopolnjevanjem z ukrepi, financiranimi iz strukturnih skladov
20.                  
Predlog zajema naslednje ukrepe, katerih
kombinacija tvori usklajeni sveženj prilagojenih storitev za ponovno
vključitev delavcev na trg dela:
–     
Poklicno svetovanje in pomoč pri iskanju
zaposlitve: Ta ukrep zajema individualna
uvodna/informativna srečanja, določitev profila, srečanja v
zvezi z osebnim in poklicnim razvojem, vključno z razvojem spretnosti,
poklicnim svetovanjem in tehnikami iskanja zaposlitve, in določitev
individualnega načrta za ponovno vključitev na trg dela. Svetovalci
bodo delavce spremljali tudi med izvajanjem njihovih individualnih
načrtov. Odpuščeni delavci, ki se nameravajo samozaposliti, bodo
deležni spremljanja pri ustanavljanju podjetja. To vključuje pravno
svetovanje, svetovanje glede projektov in pobud, zbiranje sredstev in podporo
glede upravnih zahtev za uspešno prijavo za spodbude za ustanovitev podjetja
itn. Tega uvodnega svetovanja bo deležnih vseh 642 delavcev.
–     
Usposabljanje in prekvalifikacija: Ta ukrep bo zajemal oceno potreb po usposabljanju zadevnih delavcev
in nadaljnjega usposabljanja. Med ponujenimi usposabljanji bodo poklicno
usposabljanje v sektorjih, v katerih obstajajo ali se obetajo možnosti,
usposabljanje, prilagojeno ugotovljenim potrebam lokalnih podjetij, ter
usposabljanje za pridobitev prečnih spretnosti, vključno z
informacijskimi in komunikacijskimi tehnologijami (IKT), ter učenje tujih
jezikov. Kot spodbudo za sodelovanje bodo udeleženci prejeli 20 EUR za
vsak dan udeležbe.
–     
Prispevek za ustanovitev podjetja: Delavci, ki bodo ustanovili lastno podjetje, bodo prejeli prispevek v
višini do 20 000 EUR za kritje ustanovitvenih stroškov. Prispevek se
bo plačal v dveh obrokih po 10 000 EUR. Plačilo prvega
obroka je pogojeno s končanjem nekaterih faz postopka ustanavljanja podjetja,
kot so končano usposabljanje o ustanavljanju podjetja, izdelava poslovnega
načrta, registracija podjetja itn. Drugi obrok se bo plačal dva
meseca po prvem plačilu ali pozneje.
–     
Pomoč za iskanje zaposlitve: Namenjena je podpori delavca pri aktivnem iskanju nove zaposlitve.
Gre za pavšalni znesek v višini do 620 EUR.
–     
Pomoč za mobilnost in prispevek za potne
stroške: Delavci, ki sodelujejo v ukrepih, prejmejo
kot prispevek za potne stroške 15 EUR za vsak dan udeležbe. Delavci, ki
sprejmejo zaposlitev, zaradi katere morajo spremeniti kraj stalnega
prebivališča, bodo prejeli pavšalni znesek v višini 3 000 EUR za
kritje nujnih izdatkov.
21.                  
Izdatki za izvajanje ESPG, ki se vključijo v
vlogo v skladu s
členom 3 Uredbe (ES) št. 1927/2006, zajemajo
pripravo, upravljanje in nadzor ter širjenje informacij in obveščanje
javnosti.
22.                  
Prilagojene storitve, ki so jih predstavili grški
organi, so aktivni ukrepi na trgu dela v okviru upravičenih ukrepov,
določenih v
členu 3 Uredbe (ES) št. 1927/2006. Grški organi
ocenjujejo, da skupni stroški teh storitev znašajo 4 266 000 EUR,
izdatki za izvajanje ESPG pa 224 000 EUR (kar je 4,99 %
celotnega zneska). Skupni zaprošeni prispevek iz ESPG je
2 918 500 EUR (65 % skupnih stroškov).
 Ukrepi || Predvideno število delavcev, ki bodo prejeli pomoč || Predvideni strošek na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) 
 Prilagojene storitve (prvi odstavek člena 3 Uredbe (ES) št. 1927/2006) 
 Poklicno svetovanje in pomoč pri iskanju zaposlitve || 642 || 3 000 || 1 926 000 
 Usposabljanje in prekvalifikacija ter spodbuda za sodelovanje || 400 || 2 500 || 1 000 000 
 Prispevek za ustanovitev podjetja || 50 || 20 000 || 1 000 000 
 Pomoč za iskanje zaposlitve || 500 || 620 || 310 000 
 Pomoč za mobilnost in prispevek za potne stroške || 30 || 1 000 || 30 000 
 Vmesni seštevek prilagojenih storitev ||   || 4 266 000 
 Izdatki za izvajanje ESPG (tretji odstavek člena 3 Uredbe (ES) št. 1927/2006) 
 Priprava ||   || 60 000 
 Upravljanje ||   || 104 000 
 Širjenje informacij in obveščanje javnosti ||   || 50 000 
 Nadzor ||   || 10 000 
 Vmesni seštevek izdatkov za izvajanje ESPG ||   || 224 000 
 Skupni predvideni stroški ||   || 4 490 000 
 Prispevek iz ESPG (65 % skupnih stroškov) ||   || 2 918 500 
23.                  
Grčija potrjuje, da zgoraj opisani ukrepi
dopolnjujejo ukrepe, financirane iz strukturnih skladov. S stalnim spremljanjem
dejavnosti ESS in ESPG, ki sledijo podobnim ciljem, ter zadevnih delavcev se bo
preprečilo kakršno koli prekrivanje ukrepov ESS (ali katerega koli drugega
instrumenta ali programa EU) z ukrepi ESPG.
Datum
začetka ali predvidenega začetka izvajanja prilagojenih storitev za
prizadete delavce
24.                  
Grčija je prilagojene storitve za prizadete
delavce, vključene v usklajeni sveženj, predlagan za sofinanciranje iz
ESPG, začela izvajati 1. julija 2011. Ta datum je zato
začetek obdobja upravičenosti za katero koli pomoč, ki bi se
lahko dodelila iz ESPG.
Postopki za posvetovanje s socialnimi
partnerji
25.                  
S socialnimi partnerji se je posvetovalo med
pripravo usklajenega svežnja ukrepov. O predlagani vlogi se je razpravljalo na
sestanku dne 24. januarja 2011 z naslednjimi socialnimi partnerji:
ministrstvo za delo, organ upravljanja ESPG (EYSEKT), fundacija za socialno
varnost, inštitut za delo grškega splošnega združenja delavcev, predstavniki
zaposlenih v ALDI-ju, grška agencija za zaposlovanje Manpower, Aldi Hellas in
organizacija delodajalcev SELPE (grško združenje trgovcev na drobno). Na
sestanku so bile predstavljene težave, s katerimi se srečujejo zaposleni,
in ukrepi, ki jih je podjetje sprejelo v podporo odpuščenim delavcem.
Predstavniki zaposlenih so izrazili svoja stališča o možnih ukrepih, ki
naj bi se vključili v sveženj prilagojenih storitev ESPG, ter zadevni
dokument predložili organu upravljanja ESPG ter ministrstvu za delo in socialno
varnost.
26.                  
Grški organi so potrdili, da so bile zahteve
nacionalne zakonodaje in zakonodaje EU o množičnem odpuščanju upoštevane.
Informacije o ukrepih, ki so obvezni v
skladu z nacionalno zakonodajo ali kolektivnimi pogodbami
27.                  
Kar zadeva merila iz
člena 6 Uredbe (ES) št. 1927/2006,
so grški organi v svoji vlogi:
·      potrdili, da finančni prispevek iz ESPG ne nadomešča ukrepov,
za katere so v skladu z nacionalno zakonodajo ali kolektivnimi pogodbami
odgovorna podjetja;
·      dokazali, da ukrepi pomenijo pomoč za posamezne delavce in se ne
uporabljajo za prestrukturiranje podjetij ali sektorjev;
·      potrdili, da navedeni upravičeni ukrepi niso bili financirani iz
drugih finančnih instrumentov EU.
Sistemi upravljanja in nadzora 
28.                  
Grčija je Komisijo obvestila, da bodo
finančni prispevek upravljali in nadzirali isti organi, ki v Grčiji
upravljajo in nadzirajo financiranje iz Evropskega socialnega sklada (ESS).
Organ za koordinacijo in spremljanje dejavnosti ESS (EYSEKT) bo deloval kot
organ upravljanja, EDEL (odbor za davčno revizijo) pa kot nadzorni organ.
Financiranje
29.                  
Na podlagi vloge Grčije je predlagani
prispevek iz ESPG za usklajeni sveženj prilagojenih storitev (vključno z
izdatki za izvajanje ESPG) 2 918 500 EUR, kar je 65 %
skupnih stroškov. Dodelitev sredstev iz Sklada, ki jo predlaga Komisija,
temelji na informacijah, ki jih je predložila Grčija.
30.                  
Ob upoštevanju največjega možnega zneska finančnega
prispevka iz ESPG v skladu s členom 10(1) Uredbe (ES)
št. 1927/2006 in možnosti za prerazporeditev odobrenih sredstev Komisija
predlaga uporabo sredstev ESPG v celotnem navedenem znesku, ki se dodeli v
okviru razdelka 1a finančnega okvira.
31.                  
Po dodelitvi predlaganega zneska finančnega
prispevka bo za dodelitve v zadnjih štirih mesecih leta ostalo na voljo
več kot 25 % največjega letnega zneska, namenjenega ESPG, v
skladu s členom 12(6) Uredbe (ES) št. 1927/2006.
32.                  
Komisija s tem predlogom za uporabo sredstev ESPG
začenja poenostavljeni postopek tristranskih pogovorov v skladu s
točko 28 Medinstitucionalnega sporazuma z dne
17. maja 2006, da bi se doseglo soglasje obeh vej proračunskega
organa glede potrebe po uporabi sredstev ESPG in glede potrebnega zneska.
Komisija poziva prvo od obeh vej proračunskega organa, ki bo na ustrezni
politični ravni dosegla soglasje o osnutku predloga za uporabo sredstev,
naj o svojih namerah obvesti drugo vejo in Komisijo. V primeru nestrinjanja ene
od obeh vej proračunskega organa bo sklican uraden tristranski sestanek.
33.                  
Komisija ločeno pripravi zahtevek za
prerazporeditev za vnos posebnih odobritev za prevzem obveznosti v
proračun za leto 2011 v skladu s točko 28
Medinstitucionalnega sporazuma z dne 17. maja 2006.
Vir odobritev plačil 
34.                  
Sprememba proračuna 2/2011 je proračunsko
postavko za ESPG 04.0501 povečala za 50 000 000 EUR v
odobritvah plačil. Odobritve iz navedene proračunske postavke se bodo
uporabile za kritje zneska 2 918 500 EUR, potrebnega za to
vlogo. Potem ko sta obe veji proračunskega organa potrdili primere, ki so
jima bili predloženi do danes, ostaja na proračunski postavki za ESPG
04.0501 na voljo 6 091 460 EUR.
Predlog
SKLEP EVROPSKEGA PARLAMENTA IN SVETA
o uporabi sredstev Evropskega sklada za
prilagoditev globalizaciji v skladu s
točko 28 Medinstitucionalnega sporazuma z dne
17. maja 2006 med Evropskim parlamentom, Svetom in Komisijo o
proračunski disciplini in dobrem finančnem poslovodenju (vloga
EGF/2011/004 EL/ALDI Hellas, Grčija)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju
Evropske unije,
ob upoštevanju Medinstitucionalnega sporazuma
z dne 17. maja 2006 med Evropskim parlamentom, Svetom in
Komisijo o proračunski disciplini in dobrem finančnem poslovodenju[6] in zlasti točke 28
Sporazuma,
ob upoštevanju
Uredbe (ES) št. 1927/2006 Evropskega parlamenta in Sveta z
dne 20. decembra 2006 o ustanovitvi Evropskega sklada za prilagoditev
globalizaciji[7]
in zlasti člena 12(3) Uredbe,
ob upoštevanju predloga Evropske komisije[8],
ob upoštevanju naslednjega:
(1)       Evropski sklad za
prilagoditev globalizaciji (ESPG) je bil ustanovljen za zagotavljanje dodatne
podpore delavcem, odpuščenim zaradi velikih strukturnih sprememb v
svetovnih trgovinskih tokovih, ki so posledica globalizacije, ter za pomoč
pri njihovi ponovni vključitvi na trg dela.
(2)       Področje uporabe ESPG je
bilo za vloge, vložene po 1. maju 2009, razširjeno, da bi
vključili pomoč za delavce, ki so bili odpuščeni neposredno
zaradi svetovne finančne in gospodarske krize.
(3)       Medinstitucionalni sporazum z
dne 17. maja 2006 omogoča uporabo sredstev ESPG do letne zgornje
meje v višini 500 milijonov EUR.
(4)       Grčija je
10. maja 2011 vložila vlogo za uporabo sredstev ESPG v zvezi z
odpuščanji presežnih delavcev v podjetju ALDI Hellas Supermarket Holding
EPE & Assoc. E.E. in pri enem dobavitelju, tj. Thessaloniki Logistics S.A.,
in jo do 22. junija 2011 dopolnila z dodatnimi informacijami.
Navedena vloga izpolnjuje zahteve za določitev finančnih prispevkov
iz člena 10 Uredbe (ES) št. 1927/2006. Komisija
zato predlaga zagotovitev zneska v višini 2 918 500 EUR.
(5)       Zato je treba uporabiti
sredstva ESPG, da se zagotovi finančni prispevek za vlogo, ki jo je
vložila Grčija –
SPREJELA NASLEDNJI SKLEP:
Člen 1
V okviru splošnega proračuna Evropske
unije za proračunsko leto 2011 se iz Evropskega sklada za prilagoditev
globalizaciji (ESPG) zagotovi vsota 2 918 500 EUR v odobritvah
za prevzem obveznosti in odobritvah plačil.
Člen 2
Ta sklep se objavi v Uradnem listu Evropske
unije.
V [Bruslju/Strasbourgu],
Za Evropski parlament                                  Za
Svet
Predsednik                                                     Predsednik
[1]               UL C 139, 14.6.2006, str. 1.
[2]               UL L 406, 30.12.2006, str. 1.
[3]               V skladu s tretjim odstavkom člena 3
Uredbe (ES) št. 1927/2006.
[4]               Vir: Eurostat:
http://epp.eurostat.ec.europa.eu/portal/page/portal/product_details/dataset?p_product_code=TEINA021
[5]               Vir: Eurostat.
[6]               UL C 139, 14.6.2006,
str. 1.
[7]               UL L 406, 30.12.2006, str. 1.
[8]               UL C […], […], str. […].